4 الاسباب خلات الثورة توقع فتونس. خلات التوانسة يثورو ويطردو بنعلي. بعض الاسباب حضر فمصر وساهم فتغيير حسني مبارك. نرجعو لتونس حقاش كتهمنا وكنشبهو ليها فحوايج كثار. السبب الاول للثورة فتونس هو قتل زين العابدين بنعلي للسياسة. حارب كاع الاحزاب والنقابات وخلى غير الاحزاب الادارية. كان هو الفاعل الوحيد فالحقل السياسي. وحقاش اي مجتمع خاصو السياسة وقعات الثورة. مع نظام بنعلي جاب زعماء على المقاس. قتل النقابات وخلاها كلها “الله يبارك فعمر سيدي” وحتى المجتمع المدني نزع منو كل ما عندو علاقة بالسياسة. وحقاش طبيعة المجتمعات لا تقبل الفراغ السياسي ظهرو زعامات بعيدة على العرض المطروح فالسوق السياسي٬ كان اللي بغى الالتزام السياسي ينضم للنهضة مخبي وخرجو زعامات فشي شكل. اش علاقتنا حنا فالمغرب بهاد الشي؟ ما وقع هاد السنوات الاخيرة كيوصلنا فاللي عاشتو تونس. جابو زعامات ما فيدهمش. طبعا كنتكلمو على الاحزاب التاريخية ماشي الاحزاب الادارية او اللي تصنعات اخيرا. ما كفاهمش هادوك الاحزاب لكثيرة ديالهم سيطرو على الاتحاد الاشتراكي والاستقلال وكاينة محاولات للهيمنة على التقدم والاشتراكية وخلق الشقاق فالاشتراكي الموحد وتهجين العدالة والتنمية. شفنا اش وقع مع شباط. جابوه وتقلب عليهم باش حس براسو مهدد. قلبها معارض ولكن هاد الشي كان متاخر ولكن البديل ديالو خطر على الحزب خطر على الديموقراطية بالمغرب. هاد الشي خلى ناس الحراك فالريف يرفعو شعار الخطابي “واش هادي حكومة ولا عصابة” و”دكاكين سياسية”. فالريف بانت نتيجة قتل السياسة. هاداك الشي اللي دار فالحسيمة هادي سنوات كان وبالا علي الدولة ماشي على الاحزاب فقط. ناضت ودوبات الاصالة والمعاصرة واخا احتجات الاحزاب الاخرى وغوتات. خلات البام اللي معروف شكون صنعو ولا تصنع٬ يكون اللاعب الوحيد فالريف. كان ساهل على شخص بحال ناصر الزفزافي يولي قائد للحراك. هاداك اللي كيتاهموه باللي ماشي قاري عرى كلشي. ايلى كان واحد بمستواه دار هاد الشي اش غادي يوقع لو بان شي حد اخر فمنطقة اخرى بمستوى اخر. ها النتيجة ديال قتل السياسة. قتل العمل النقابي. ما حدث مع بنكيران نؤدي ثمنه. التضحية بزعيم حزب ربح الانتخابات عن جدارة والاتيان بابن عرفة واعطائه رئاسة الحكومة واظهار ان هاد الشي احترام للدستور كان خطأ كبير. سبب احتقان كبير بزاف بزاف السبب الثاني للثورة التونسية كان الارتفاع الكبير لبطالة حاملي الشهادات. فتونس كما في مصر وصلنا للبيك ديال البطالة عند حاملي الشهادات. حنا فالمغرب تقريبا تقريبا وصلنا لنفس المستوى. لتقريب الصورة مثلا في مدينة الحسيمة كاين 40 بالمائة نسبة البطالة عند الشباب. هادا كان سبب يوصل الحراك فين ما وصل ليه. المدن الاخرى كتعيش ارتفاع البطالة في اوساط حاملي الشهادات. الوظيفة العمومية ما بقاتش قادرة هادي سنوات تخدم ولو نسبة قليلة من حاملي الشهادات والقطاع الخاص ما نجحش فاستيعاب هاد النوعية اما بسبب وضعية الشركات المرتبطة بوضعية الاقتصاد المغربي اللي ما كيفوتش 2 بالمائة كنسبة نمو فالعام وخاصنا اكثر من 5 بالمائة باش يخلق الاقتصاد المغربي مناصب شغل كثيرة٬ او بسبب التكوين غير الملائم للشباب لسوق الشغل. اذن حنا وتونس تقريبا بحال بحال فهاد الشي. السبب الثالث للثورة: القناصة اللي قتلو مواطنين. مع بداية الاحتجاجات فمدن تونس كان للقناصلة اللي لابدين فالسطوحا دور في تأجيج الوضع. كل نهار كيقتلو شي واحد ولا جوج. زاد جعل التوانسة مقتنعين بدموية هاد النظام. فالمغرب هاد الشي ما كاينش. ما عمر قرطاسة طلقات ما عمر شي حد مات. واخا هادي مدة والاحتجاجات شاعلة فالريف =قلات فالايام الاخيرة= ولكن الامن ديالنا بقى تدخلو مختلف اختلافا جدريا عن تدخل انظمة عربية. كاين الضرب كاين التجاوز كاين الجرح وبعض المرات من البوليس ومن المحتجين. فهاد النقطة لا علاقة لنا بتونس السبب الرابع للثورة: احراق المتاجر والكوميساريات بالليل من قبل اجهزة بنعلي. هاد الشي كان فتونس وكثر بزاف. هاد الشي ما حصلتش فالمغرب. وحتى ايلى وقع ما عمر اجهزة الدولة تورطات فيه. غير هو ماشي ضروري تكون الاسباب الاربعة مجموعة باش توقع الثورة او قلب النظام. كل دولة عندها خصوصية غير هو قتل السياسة والبطالة وسط المتعلمين والشباب خطر كبير بزاف بزاف. انسداد الافق سياسيا واجتماعيا واقتصاديا لشريحة من المجتمع خطر كبير. ينضاف الى هذا نقطة اخرى كنتلاقاو فيها ايلى حد ما مع تونس. طريقة تدبير الازمة. كل قرار كيتاخد مع حراك الريف كيجي معطل. كنقولو هاد القرار احسن كون تخاد هادي اسبوع او هادا شهر. مثلا لو ان ما جاء فالمجلس الوزاري تخاد بداية تشكيل الحكومة كان الوضع اليوم مختلف. ما كان غادي يتشد حد ما كانش غادي يكون فيديو الزفزافي ما كانش غادي يوقع اللي وقع. المغرب خاصو يدوز لمرحلة جديدة. هاداك الشي ديال التنمية البشرية ما عطاش النتائج اللي كانت منتظرة منو. المغرب مازال فسلم التنمية البشرية ديال الامم المتحدة فمراتب متاخرة. دولة الحق والقانون تخدشات فحراك الريف. العودة الى الدستور فيها نقاش كبير بين السياسيين والباحثين. علاش ما تمش احترام الوثيقة الدستورية 
4 اسباب شعلات الثورة فتونس. ها حنا فالمغرب وصلنا للنص: منها قتل السياسة وتدجين قيادتها اللي غادي بينا للهاوية